“… የመጣንበት የእሳት መንገድ በደመራ ችቦ ብርሃን እንዲያበቃ ሕዝባችን ለጥምር ተልዕኮ መዘጋጀት ይጠበቅበታል …!” ርዕሰ መሥተዳድር ተመሥገን ጥሩነህ
ባሕር ዳር፡ መስከረም 16/2013ዓ.ም (አብመድ) የአማራ ክልል ርዕሰ መሥተዳድር አቶ ተመሥገን ጥሩነህለክርስትና ሃይማኖት ተከታዮች መልካም የመስቀል ደመራ በዓል እንዲሆን መልካም ምኞታቸውን ገልጸዋል።ሙሉ መልዕክታቸው ቀጥሎ ቀርቧል።የተከበራችሁ በሀገር ውስጥና በውጭ ሀገር የምትኖሩ የክርስትና ሃይማኖት ተከታይ ኢትዮጵያውያን!በቅድሚያ እንኳን ለ2013 ዓ.ም የደመራ በዓል በሰላም አደረሳችሁ በማለት መልካም ምኞቴን ለመግለጽ እወዳለሁ!የደመራ በዓል በአማራ ክልልና በመላው የሀገራችን ክፍል እንደ ጥምር በዓል የሚታይ ነው፡፡ የኃይማኖታዊና ባህላዊ የአደባባይ ስርዓተ-ዐምልኮ የሚፈጸምበት፣ የሀገራችን ዘርፈ ብዙ ትውፊቶች እና ሚስጥራት የተገለጡበት ዓለማቀፋዊ ዕውቅና የተቸረው ዘመን ተሸጋሪ ክብረ-በዓል ነው፡፡“የመስቀል ደመራ በዓል” ከዓለም የቱሪዝም ቀን ጋር የሚከበር መሆኑም የበዓሉን እሴቶች በቱሪዝም ዘርፍ ኃብት በማመንጨት እንደርስበታለን ላልነው “የብልጽግና ጉዞ” ስንቅ የሚሆን ጸጋንም የተላበሰ ነው ፡፡ይህን መሰል ኃብት ጨምሮ ሌሎችንም ዘመናትን የተሻገሩ ጸጋዎቻችንን ለማጥፋት ሀገራዊ “ዋልታዎችን” ለማፍረስ ታሳቢ አድርገው የሚሰሩ እኩያን የሕዝቦችን ደስታ በመንጠቅ ሐሴትን ለማግኘት ይጥራሉ። በእጅ አዙር የገዟቸውን ኃሳይ መሲዎችም በቻሉትና በተመቻቸው ቦታ ሁሉ ይጋልቧቸዋል:: መላው ሰላም ወዳድ ሕዝባችን ግን የትኛውም ተራራማ መከራ ቢቆለልበት እንደመስቀሉ በተዓምራት ችግሮቹን ሁሉ ፈንቅሎ እንደሚሻገር ከልቡ ያምናል።የዘንድሮውን “የመስቀል ደመራ በዓልን” ስናከበር በኮሮና ቫይረስ ምክንያት በተሟላ ገጽታው እንዳልሆነ ይታወቃል፡፡ ስለሆነም የዘመኑን የጥበብ ምጥቀት ተጠቅመን መገናኛ ብዙኃን የሚያስተላልፉትን የቀጥታ ስርጭት መታደም ግድ ይላል፡፡ደመራ ከ300 ዓመታት በላይ በቆሻሻ ክምር ተቀብሮ የነበረውን መስቀል በእምነት ጽናት የቆመችው “ንግስት ኢሌኒ” አስቆፍራ በማግኘት ደስታዋን ሙሉ አድርጋለች፡፡ የእኛ “የብልጽግና ጉዞም” ታላቁን ሕዝባችንን በተዛባ የታሪክ አስተምህሮ አቆሽሸው፣ በብልጽግና ጉዞ ያገኘነው ደስታ ሙሉ እንዳይሆን ሕዝቦችን አስተሳስሮ ያኖረውን የእምነት፣ የባህልና የስርዓት መሰረትን ለማምከን ቀን ከሌት የሚጥሩትን አካላት መሰሪ ሚስጥራቸውን በአደባባይ ያጋለጠ ነው፡፡